钦定古今图书集成/明伦汇编/氏族典/第154卷 > 《廖用贤尚友录》 > 温子昇
## 钦定古今图书集成/明伦汇编/氏族典/第154卷 > 《廖用贤尚友录》 > 温子昇

按《魏书温子昇传》，子昇字鹏举，自云太原人，晋大将
军峤之后也。世居江左。祖恭之，刘义隆彭城王义康
户曹，避难归国，家于济阴冤句，因为其郡县人。父晖，
兖州左将军府长史，行济阴郡事。子昇初受学于崔
灵恩、刘兰，精勤昼夜不倦，长乃博览百家，文章清婉。
为广阳王渊贱客，在马坊教诸奴子书，作《侯山祠堂
碑文》，常景见而善之，诣渊谢，渊由是稍知之。熙平初，
中尉、东平王匡博召辞人以充御史，同时射策者八
百馀人，子昇为高第，遂补御史，以忧去任。服阕，还为
朝请。后李神儁行荆州事，引兼录事参军。正光末，广
阳王渊为东北道行台，召为郎中，军国文翰，皆出其
手，于是才名转盛。及渊为葛荣所害，子昇亦见羁执。
荣下都督和洛兴，与子昇旧识，潜送子昇得达冀州
还京。自是无复宦情，闭门读书，厉精不已。建义初，为
南主客郎中，修起居注，曾一日不直上党王天穆。时
录尚书事，将加捶挞，子昇遂逃遁。及天穆将讨邢杲，
召子昇同行，子昇不得已而见之。加伏波将军，为行
台郎中，天穆深加赏之。元颢入洛，天穆遣子昇还洛，
颢以为中书舍人。庄帝还宫，子昇复为舍人，除正员
郎。及帝杀尔朱荣也，子昇预谋。尔朱兆入洛，子昇惧
祸逃匿。永熙中，为侍读，兼舍人、镇南将军、金紫光禄
大夫，迁散骑常侍、中军大将军，后领本州大中正。齐
文襄王引子昇为大将军府谘议参军。及元仅、刘思
逸、荀济等作乱，文襄疑子昇知其谋，乃饿诸晋阳狱，
食敝襦而死。子昇外恬静，与物无竞，言有准的，不妄
毁誉，而内深险，事故之际，好预其间，所以终致祸败，
无子。